Vertinimo kriterijų grupės ir vertinimo kriterijai: 

1. Įstaigų interneto svetainių atitikimas bendrosioms nuostatoms 
Įstaigų bendrųjų nuostatų reikalavimų vertinimo kriterijai sudaromi pagal Aprašo pirmajame skyriuje įstaigos interneto svetainėms nurodytus reikalavimus: 

Adresų sritis – nurodo ar įstaigos interneto svetainių antrojo lygio adresų sritis sudaryta vartojant pirmąsias įstaigos pavadinimo žodžių raides arba žodžių trumpinius, pagal kuriuos būtų galima nesunkiai numatyti įstaigos pavadinimą; 

Pavadinimas – nurodo ar įstaiga interneto svetainės įvadiniame puslapyje naudoja pilną savo Įstaigos pavadinimą; 

Valstybės herbas – nurodo ar įstaiga interneto svetainės įvadinio puslapio viršuje naudoja Lietuvos valstybės herbą, jeigu turi teisę jį naudoti; 

Pritaikymas neįgaliesiems – nurodo ar Įstaigos interneto svetainė pritaikyta naudotis neįgaliesiems, vadovaujantis Neįgaliesiems pritaikytų Interneto tinklalapių kūrimo, testavimo ir įvertinimo metodinėmis rekomendacijomis, patvirtintomis Informacinės visuomenės plėtros komiteto prie Lietuvos Respublikos Vyriausybės direktoriaus 2004 m. kovo 31 d. įsakymu Nr. T-40; 

Užsienio kalba – nurodo ar svarbiausia su įstaigos veikla susijusi informacija, įskaitant informaciją apie įstaigos teikiamas viešąsias, administruojamas viešąsias paslaugas ir (arba) administracines paslaugas ir paaiškinimus, kaip jas gauti (bet ja neapsiribojant), Įstaigos interneto svetainėje papildomai pateikiama anglų kalba; 

Abipusis ryšys – nurodo ar įstaigos interneto svetainėje garantuojamas abipusis ryšys tarp interneto vartotojo ir įstaigos (elektroninio pašto ir (arba) klausimų ir atsakymų forma); 

Buveinės adresas - nurodo ar įstaiga interneto svetainės įvadiniame puslapyje pateikia savo buveinės adresą; 

Telefono, fakso numeriai ir elektroninio pašto adresas - nurodo ar įstaiga interneto svetainės įvadiniame puslapyje pateikia savo įstaigos telefono, fakso numerius ir elektroninio pašto adresą; 

Juridinio asmens kodas - nurodo ar įstaiga interneto svetainės įvadiniame puslapyje pateikia savo juridinio asmens kodą; 

Pridėtinės vertės mokesčio mokėtojo kodas - nurodo ar įstaiga interneto svetainės įvadiniame puslapyje pateikia savo pridėtinės vertės mokesčio mokėtojo kodą. Pažymėtina, kad ne visos įstaigos yra PVM mokesčio mokėtojos, todėl šis vertinimo kriterijus netaikomas įstaigoms, kurios nėra PVM mokesčio mokėtojos. Atliekant įstaigų vertinimą pagal šį kriterijų buvo atliktas visų įstaigų patikrinimas, ar ji yra mokesčių mokėtoja. 

Registras - nurodo ar įstaiga interneto svetainės įvadiniame puslapyje pateikia registrą, kuriame kaupiami ir saugomi duomenys apie tą įstaigą; 

Teisinė forma – nurodo ar įstaiga interneto svetainės įvadiniame puslapyje pateikia savo teisinę formą; 

Informacijos pateikimo data - nurodo ar įstaiga interneto svetainėje, skelbiant įstaigos struktūrą, kontaktus, naujienas ir atsakymus į klausimus, nurodo informacijos pateikimo datą. 

Reklama - nurodo ar įstaiga interneto svetainė nenaudojama komercinių paslaugų ar įmonių reklamai išskyrus atvejus, kai įstaiga pagal įstaigos steigimo dokumentus gali užsiimti reklamos veikla. 

2. Įstaigų interneto svetainių atitikimas struktūros reikalavimai 
Įstaigų struktūros reikalavimų vertinimo kriterijai sudaromi pagal Aprašo antrajame skyriuje nurodytus tikslius skyrių ir sričių pavadinimus (vertinimo kriterijai netaikomi, jeigu įstaiga kriminalinės žvalgybos subjektas ar žvalgybos institucija. Jeigu valstybės ir savivaldybių įmonėms, viešosioms įstaigoms, kurių savininkė arba bent viena iš dalininkių yra valstybė ar savivaldybė, akcinėms bendrovėms ir uždarosioms akcinėms bendrovėms, kuriose valstybei arba savivaldybei priklauso daugiau kaip 50 procentų balsų visuotiniame akcininkų susirinkime, taikomas tik vienas struktūros reikalavimas dėl darbo užmokesčio skelbimo): 

struktūra ir kontaktai – nurodo ar įstaigos interneto svetainėje yra atitinkamas skyrius; 

teisinė informacija - nurodo ar įstaigos interneto svetainėje yra atitinkamas skyrius (netaikoma Lietuvos Respublikos Seimo, Lietuvos Respublikos Vyriausybės ir Respublikos Prezidento interneto svetainėms, jei jose yra teisės aktų paieškos sistema arba nuoroda į ją, taip pat, jeigu įstaiga teikia asmenims

viešąsias paslaugas); 

teisės aktai – nurodo ar įstaigos interneto svetainėje yra atitinkama sritis; 

teisės aktų projektai - nurodo ar įstaigos interneto svetainėje yra atitinkama sritis (netaikoma įstaigoms, kurios nerengia įstatymų ir kitų norminių teisės aktų projektų); 

tyrimai ir analizės - nurodo ar įstaigos interneto svetainėje yra atitinkama sritis; 

teisės aktų pažeidimai - nurodo ar įstaigos interneto svetainėje yra atitinkama sritis; 

teisinio reguliavimo stebėsena - nurodo ar įstaigos interneto svetainėje yra atitinkama sritis (netaikoma įstaigoms, kurios neatlieka teisinio reguliavimo stebėsenos); 

veikla - nurodo ar įstaigos interneto svetainėje yra atitinkamas skyrius; 

nuostatai - nurodo ar įstaigos interneto svetainėje yra atitinkama sritis; 

planavimo dokumentai - nurodo ar įstaigos interneto svetainėje yra atitinkama sritis (netaikoma įstaigoms, kurios teikia asmenims viešąsias paslaugas); 

veiklos sritys - nurodo ar įstaigos interneto svetainėje yra atitinkama sritis; 

paskatinimai ir apdovanojimai – nurodo ar įstaigos interneto svetainėje yra atitinkama sritis; 

darbo užmokestis - nurodo ar įstaigos interneto svetainėje yra atitinkama sritis; 

viešieji pirkimai - nurodo ar įstaigos interneto svetainėje yra atitinkama sritis; 

biudžeto vykdymo ataskaitų rinkiniai - nurodo ar įstaigos interneto svetainėje yra atitinkama sritis (netaikoma įstaigoms, kurios nėra biudžetinės įstaigos); 

finansinių ataskaitų rinkiniai - nurodoma ar įstaigos interneto svetainėje yra atitinkama sritis; 

vadovų darbotvarkės - nurodoma ar įstaigos interneto svetainėje yra atitinkama sritis; 

ūkio subjektų priežiūra - nurodoma ar įstaigos interneto svetainėje yra atitinkama sritis; 

paslaugos - nurodo ar įstaigos interneto svetainėje yra atitinkamas skyrius; 

nuorodos - nurodo ar įstaigos interneto svetainėje yra atitinkamas skyrius. 

3. Įstaigų interneto svetainių atitikimas informacijos reikalavimams 
Įstaigų informacijos reikalavimų vertinimo kriterijai sudaromi pagal Aprašo trečiajame skyriuje nurodytus reikalavimus informacijai. Vertinimo kriterijai grupuojami pagal aukščiau esančius struktūros vertinimo kriterijus. Pažymėtina, kad vadovaujantis Aprašu, aukščiau nurodyti reikalavimai, kurie netaikomi Įstaigų struktūrai, atitinkamai netaikomi ir teikiamai informacijai. 

3.1. Struktūra ir kontaktai: 
Struktūros schema – nurodo ar pateikta įstaigos valdymo struktūros schema; 

Vadovo nuotrauka ir gyvenimo aprašymas – nurodo ar pateikta įstaigos vadovo nuotrauka ir gyvenimo aprašymas; 

Informacija apie Įstaigos administracijos padalinius (nurodant veiklos sritis) – nurodo ar pateikta informacija apie įstaigos administracijos padalinius (jei įstaiga jų turi), nurodant administracijos padaliniui priskirtas įstaigos veiklos sritis (funkcijas); 

Tarnautojų sąrašas ir kontaktinė informacija – nurodo ar pateiktas įstaigos valstybės tarnautojų, valstybės politikų, teisėjų, valstybės pareigūnų ir darbuotojų, dirbančių pagal darbo sutartis (toliau – darbuotojai), sąrašas su kontaktine informacija (vardas ir pavardė, pareigos, telefono numeris, elektroninio pašto adresas ar jo sudarymo tvarka); 

Kiekvieno darbuotojo atliekamos funkcijos ir specialieji reikalavimai jų pareigybei – nurodo ar pateikta atskirų įstaigos darbuotojų atliekamos funkcijos ir jų pareigybei keliami specialieji reikalavimai; 

vadovų strateginiai tikslai ir pagrindiniai metų veiklos uždaviniai (užduotys) – nurodo ar skelbiama informacija pagal Valstybės tarnautojų kvalifikacinių klasių suteikimo ir valstybės tarnautojų tarnybinės veiklos vertinimo taisyklių, patvirtintų Lietuvos Respublikos Vyriausybės 2002 m. birželio 17 d. nutarimu Nr. 909, 10 punkto šeštąją pastraipą, kuri turi būti skelbiama viešai. Pagal šių taisyklių 10 punkto šeštąją pastraipą įstaigoms, administracijoms, departamentams (valdyboms) skirtos užduotys privalo būti skelbiamos viešai, išskyrus tuos atvejus, kai tai draudžia įstatymai ir kiti teisės aktai (netaikoma įstaigų vadovams, kurie nėra valstybės tarnautojai); 

Priimamojo informacija – nurodo ar pateiktas įstaigos priimamojo darbo grafikas, telefono, fakso numeriai, elektroninio pašto adresas ar jo sudarymo tvarka; 

Informacija apie įstaigos reguliavimo sričiai priskiriamas kitas įstaigas (jei įstaigai jų turi) – nurodo ar pateikta informacija apie įstaigos reguliavimo sričiai priskiriamas kitas įstaigas; 

Informacija apie komisijas, darbo grupes ir jų veiklą – nurodo ar pateikta informacija apie komisijas bei darbo grupes, sudarytas svarbiems uždaviniams spręsti, ir jų veiklą. 

Elektroninio pašto sudarymo tvarka – nurodo ar įstaigos sudaryti darbuotojų elektroninio pašto adresai atitinka Apraše nurodytą elektroninio pašto sudarymo tvarką. 

Šioje vertinimo kriterijų grupėje duomenys gali būti neteikiami, jei juos teikti draudžia Lietuvos Respublikos įstatymai, atitinkamai šios įstaigos pagal numatytus vertinimo kriterijus nevertinamos. 

3.2. Teisinė informacija: 

Teisės aktai – nurodo ar įstaiga skelbia įstaigos reguliavimo sričiai priskiriamų galiojančių teisės aktų pavadinimus su nuorodomis į aktualias redakcijas; 

Įstaigos norminiai teisės aktai – nurodo ar įstaiga skelbia įstaigos norminius teisės aktus, kitus šios įstaigos teisės aktus, kurių skelbimą internete nustato įstatymai ir Lietuvos Respublikos Vyriausybės nutarimai; 

teisės aktų, reguliuojančių įstaigos vykdomą ūkio subjektų veiklos priežiūros veiklą ir įtvirtinančių atitinkamų priežiūros sričių reikalavimus, sąrašas - nurodo ar įstaiga, kuri atlieka ūkio subjektų priežiūrą skelbia pagal teisingumo ministro patvirtintas rekomendacijas parengtą teisės aktų, reguliuojančių įstaigos vykdomą ūkio subjektų veiklos priežiūros veiklą ir įtvirtinančių atitinkamų priežiūros sričių reikalavimus, sąrašą (netaikoma, jeigu įstaiga ūkio subjektų priežiūros neatlieka); 

Teisės aktų projektai (jei įstaiga rengia teisės aktų projektus) - nurodo ar įstaiga pateikia nuorodą į Lietuvos Respublikos Seimo teisės aktų informacinės sistemos Projektų registravimo posistemyje (toliau – TAIS) paskelbtus įstaigos parengtus teisės aktų projektus, taip pat ar atitinka kitus Aprašo 17 p. penktosios, šeštosios ir septintosios pastraipos reikalavimus; 

Tyrimai ir analizės – nurodo ar įstaiga skelbia teisės aktų nustatyta tvarka užsakytus ir iš Lietuvos Respublikos valstybės biudžeto ir (ar) savivaldybių biudžetų ir valstybės pinigų fondų finansuojamus ar pačių įstaigų atliktus tyrimus ir analizes dėl numatomo teisinio reguliavimo rezultatų (ataskaitos, išvados, studijos ar panašiai), rezultatų įvertinimus (recenzijos, atsiliepimai ar panašiai) ir t.t. 
Seimo kontrolierių pažymos, Valstybės kontrolierių sprendimai, Teismo sprendimai, Šiurkštūs tarnybiniai nusižengimai - nurodo ar įstaiga skelbia Lietuvos Respublikos Seimo kontrolierių pažymas apie įstaigoje atliktą skundo tyrimą ir Lietuvos Respublikos Seimo kontrolieriui pateiktą informaciją apie Lietuvos Respublikos Seimo kontrolierių pasiūlymų (rekomendacijų) nagrinėjimo įstaigoje rezultatus; nurodo ar įstaiga skelbia valstybės kontrolieriaus ir jo pavaduotojų sprendimus dėl valstybinio audito metu nustatytų reikšmingų teisės pažeidimų, taip pat valstybės kontrolieriui pateiktą informaciją apie sprendimuose nurodytų teisės aktų pažeidimų pašalinimą, nurodymų, teikimų ir pasiūlymų vykdymą; nurodo ar įstaiga skelbia įsiteisėjusius teismų sprendimus, kuriuose konstatuojami teisės aktų pažeidimai įstaigoje, taip pat informacija apie priemones, kurių imtasi dėl šių teisės pažeidimų; nurodo ar įstaiga skelbia komisijos, sudarytos tarnybiniam nusižengimui tirti, išvadas ir valstybės tarnautoją į pareigas priėmusio asmens sprendimą dėl tarnybinės nuobaudos už šiurkštų tarnybinį nusižengimą skyrimo. 

Teisinio reguliavimo stebėsenos planas, atliekama teisinio reguliavimo stebėsena, teisinio reguliavimo stebėsenos pažymos (jei įstaiga atlieka teisinio reguliavimo stebėseną) – nurodo ar įstaiga skelbia teisingumo ministro patvirtinto Teisinio reguliavimo stebėsenos atlikimo tvarkos aprašo nustatyta tvarka patvirtintas teisinio reguliavimo stebėsenos planas, teisinio reguliavimo sritys, kurių stebėsena atliekama, teisės aktų, nustatančių teisinį reguliavimą, kurių stebėsena atliekama, pavadinimai, atliekamos teisinio reguliavimo stebėsenos terminai, už teisinio reguliavimo stebėseną atsakingi asmenys (jeigu teisinio reguliavimo stebėseną atlieka darbo grupė, – šios darbo grupės vadovas), jų telefonų numeriai ir elektroninio pašto adresai, teisingumo ministro patvirtintos formos teisinio reguliavimo stebėsenos pažymos, parengtos Teisinio reguliavimo stebėsenos atlikimo tvarkos aprašo nustatyta tvarka ir terminais. 

3.3. Veikla: 
Nuostatai – nurodo ar paskelbti įstaigos nuostatai, įstatai ar kiti įstaigos veiklą reglamentuojantys dokumentai. 

Veiklos planai, kt. su įstaigos veiklos planavimu susiję dokumentai – nurodo ar paskelbti strateginiai ir (ar) metiniai veiklos planai ir kiti su įstaigos veiklos planavimu susiję dokumentai, kurių pagrindu įstaiga organizuoja savo veiklą, taip pat jų projektai, pavaldžių įstaigų metiniai veiklos planai, kiti su pavaldžių įstaigų veiklos planavimu susiję dokumentai, kurių pagrindu pavaldžios įstaigos organizuoja savo veiklą, jeigu pavaldžių įstaigų interneto svetainėse minėti dokumentai neskelbiami. 

Veiklos kryptys pagal skirtingas veiklos sritis – nurodo ar paskelbta informacija apie įstaigos veiklą pagal skirtingas veiklos šakas. Informacija turi būti pateikiama sugrupuota pagal pagrindines įstaigos veiklos sritis. 

Darbo užmokestis – nurodo ar pateikiami tos įstaigos darbuotojų, einančių vienodas (tai yra to paties pavadinimo, neatsižvelgiant į įstaigos ir (arba) struktūrinio padalinio pavadinimą) arba pagal kitus požymius vienarūšes pareigas, šių pareigų pavadinimai, darbuotojų, einančių vienodas arba pagal kitus požymius vienarūšes pareigas, skaičius ir šias pareigas einančių darbuotojų praėjusių metų vidutinis mėnesinis nustatytasis (paskirtasis) darbo užmokestis, taip pat einamųjų metų praėjusio ketvirčio vidutinis mėnesinis nustatytasis (paskirtasis) darbo užmokestis. 

paskatinimai ir apdovanojimai – nurodo ar pateikiama informacija apie įstaigos valstybės tarnautojų tais metais gautus paskatinimus ir apdovanojimus, to priežastis. 

Viešųjų pirkimų informacija – nurodo ar pateikiama įstaigai teisės aktais privaloma skelbti informacija apie įstaigos numatomus, vykdomus ar įvykdytus viešuosius pirkimus ir kita su įstaigos viešaisiais pirkimais susijusi informacija. 

Biudžeto vykdymo ataskaitų rinkiniai - nurodo ar įstaiga pateikia Lietuvos Respublikos viešojo sektoriaus atskaitomybės įstatyme nurodytas biudžeto vykdymo ataskaitas (taikoma tik biudžetinėms įstaigoms); 

Finansinių ataskaitų rinkiniai – nurodo ar įstaiga pateikia teisės aktuose nurodytus privalomus skelbti įstaigos finansinių ataskaitų ir viešojo sektoriaus subjektų grupės konsoliduotųjų finansinių ataskaitų rinkinius; 

Vadovų darbotvarkės – nurodo ar įstaiga skelbia informaciją apie įstaigos vadovo, jo pavaduotojo įstaigoje iš anksto numatytus viešus susitikimus (posėdžius, pasitarimus ar kitus panašius darbinius susitikimus), kuriuose, be įstaigų darbuotojų, dalyvauja ir kiti privačių interesų turintys asmenys; 

Ūkio subjektų priežiūra – nurodo ar įstaiga pateikia Lietuvos Respublikos viešojo administravimo įstatymo 365 straipsnio 2 dalyje nurodytą informaciją, kurią privalo skelbti ūkio subjektų veiklos priežiūrą atliekantis subjektas (netaikoma, jei įstaiga ūkio subjektų priežiūros neatlieka). 

3.4. Paslaugos: 
Paslaugos – nurodo ar pateikta informacija apie įstaigos teikiamų viešąsias paslaugas. 

Nuoroda į Elektroninių valdžios vartų svetainę – nurodo ar įstaiga teikianti viešąsias paslaugas pateikia nuorodą į Elektroninių valdžios vartų svetainę. 

3.5. Kiti vertinimo kriterijai: 
Nuorodos – nurodo ar įstaiga pateikia nuorodas į kitų susijusių įstaigų, įstaigos padalinių, steigėjo interneto svetaines; 

Informacijos rodyklė – nurodo ar įstaiga pateikia informacijos rodyklę, kurioje pateikiama nuosekli įstaigos interneto svetainės puslapių struktūra ir kita papildoma informacija; 

Žodinės paieškos sistema – nurodo ar įstaiga savo interneto svetainėje įdiegusi žodinės paieškos sistemą, kuri sudarytų sąlygas ieškoti reikiamos informacijos pagal raktinius žodžius visoje įstaigos interneto svetainėje. 

Išsamiau http://ivpk.lrv.lt/lt/veiklos-sritys-1/instituciju-interneto-svetaines
